PK กลับลงสนามวันแรกพุ่งกว่า 1000%
PK กลับลงสนาม เทรดวันแรกพุ่งกว่า 1000% ณ เวลา 10.17 น. ราคาอยู่ที่ 4.90 บ. เพิ่มขึ้น 1125% หรือ 4.50 บ. จากราคาหุ้นปิดครั้งสุดท้ายก่อนติดเครื่องหมาย SP และ NC เมื่อวันที่ 7 พ.ค.53 อยู่ที่ 0.40 บ. โดยในวันนี้ราคาหุ้นปรับตัวขึ้นสูงสุดที่ 5.45 บ. ต่ำสุดที่ 4 บ. มูลค่าซื้อขายที่ 200.30 ลบ. 
28 ก.ค. 2558

ผู้สื่อข่าวรายงานว่า ราคาหุ้นบริษัท พัฒน์กล จำกัด (มหาชน) หรือ PK กลับเข้าเทรดวันแรก ณ เวลา 10.17 น. ราคาอยู่ที่ 4.90 บาท เพิ่มขึ้น 1125% หรือ 4.50 บาท จากราคาหุ้นปิดครั้งสุดท้ายก่อนติดเครื่องหมาย SP และ NC เมื่อวันที่ 7 พ.ค.53 อยู่ที่ 0.40 บาท โดยในวันนี้ราคาหุ้นปรับตัวขึ้นสูงสุดที่ 5.45 บาท ต่ำสุดที่ 4 บาท มูลค่าซื้อขายที่ 200.30 ล้านบาท ขณะที่ดัชนีตลาดหุ้นไทยโดยรวมบวก 0.58%
โดยตลาดหลักทรัพย์แห่งประเทศไทย (ตลท.) ได้อนุมัติให้ PK (เดิมชื่อย่อ PATKL) พ้นเหตุการณ์ถูกเพิกถอนและให้กลับมาซื้อขายในตลาดหลักทรัพย์ตั้งแต่วันนี้ โดยไม่มี ceiling และ floor สำหรับการซื้อขายในวันนี้ (28 ก.ค.)
ขณะที่นายแสงชัย โชติช่วงชัชวาล กรรมการผู้จัดการ PK เปิดเผยว่า แม้ธนาคารกรุงเทพซึ่งเป็นผู้ถือหุ้นใหญ่ 10% ของหุ้นสามัญทั้งหมดของบริษัทจะมีหุ้นที่ติดช่วงเวลาห้ามซื้อขาย (ไซเรนท์พีเรียด) เพียง 20% ของหุ้นที่ถืออยู่ทั้งหมด แต่เชื่อว่าธนาคารกรุงเทพจะไม่ขายหุ้นออกมา เพราะมีความเชื่อมั่นในปัจจัยพื้นฐานของบริษัท และเชื่อว่าธนาคารจะไม่ทำลายมูลค่าหุ้นของบริษัทที่ธนาคารถืออยู่
สำหรับผลการดำเนินงานปีนี้ยอมรับว่ารายได้อาจหดตัว 10% เมื่อเทียบกับปีก่อนที่มีรายได้ 4,139.71 ล้านบาท จากภาวะเศรษฐกิจไทยและเศรษฐกิจโลกชะลอตัว กระทบต่อธุรกิจบริษัท เห็นได้จากผลการดำเนินงานในไตรมาสที่ 1 ที่มีรายได้ 862 ล้านบาท ลดลงจากช่วงเดียวกันของปีก่อน 10%
 